Cika shekaru 45 a karaga: Abubuwa 18 da ya kamata ku sani game da Sarkin Zazzau ▷ Legit.ng
Cika shekaru 45 a karaga: Abubuwa 18 da ya kamata ku sani game da Sarkin Zazzau
5 months ago 2951 views by Muhammad Auwal
Mai martaba Sarkin Zazzau, Alhaji Shehu Idris zai cika shekaru 45 a kan karagar mulki a ranar Asabar, 8 ga watan Feburairu na shekarar 2020 tun bayan darewarsa a matsayin Sarkin Zazzau na 18.
Daily Trust ta ruwaito Ciroman Shantalin Zazzau, Alhaji Abubakar Ladan ne ya bayyana haka a ranar Alhamis, inda yace za’a gabatar da addu’o’i, hawan daba da sauran hidimomi don taya mai martaba Sarki murna.
KU KARATA: Gwamna Ganduje ya gwangwanje Nura mai tattaki da manyan kyautuka guda 3
“Kimanin hakiman Sarki 44 da manyan yan fada ne zasu shiga cikin hawan daba da za’a gudanar, haka kuma za’a gabatar da addu’o’i a ranar Juma’a a babban Masallacin fadar Sarki da sauran masallatan dake masarautar.” Inji shi.
Masarautar Zazzau ta kai tsawon shekaru 1000, amma jahadin Shehu Usmanu Dan Fodio a shekarar 1804 ya kawo sabon shafi a tarihin masarautar, kuma tun daga wannan lokaci zuwa yanzu babu Sarkin da ya kwashe shekaru 45 a kan mulki sai Shehu Idris.
Legit.ng ta kawo muku wasu muhimman bayanai 18 game mai martaba Sarkin Zazzau Shehu Idris:
- A ranar 20 ga watan Feburairu 1936 aka haifi Sarki Shehu Idris
- Shekarun Sarkin Zazzau Shehu Idris 83
- Sunan mahaifin Sarki Malam Idris Autan Sambo
- Sunan mahaifiyar Sarki Hajiya Aminatu
- A ranar 8 ga watan Feburairu 1975 aka nada shi Sarkin Zazzau
- Sarki Shehu Idris ya gaji Sarkin Zazzau Muhammadu Aminu
- Sarki Shehu Idris ne Sarki na 18 a masarautar Zazzau
- Mahaifin Sarki Shehu Idris ya rasu yana dan shekara 12
- Kakansa da Kakan babansa dukkaninsu sun yi sarautar Zazzau
- Kakansa, Sarki Muhammadu Sambo ya mulki Zazzau daga 1879 zuwa 1888
- Kakan babansa, Sarki Abdulkarimi ya mulki Zazzau daga 1834 zuwa 1846
- Sarki Shehu Idris ya yi karatun ilimentari daga 1947 zuwa 1950
- Sarki Shehu Idris ya yi makarantar Zaria Midil daga 1950 zuwa 1955
- Sarki Shehu Idris ya yi karatu a makarantar horas da malamai ta Katsina
- Sarki Shehu Idris ya koyar a Hunkuyi a shekarar 1958
- Sarki Shehu Idris ya zama sakataren Sarki Aminu a shekarar 1960
- Sarki Shehu Idris ya zama sakataren hukumar mulki ta Zaria a 1965
- Sarki Shehu Idris ya zama Dan Madamin Zazzau a shekarar 1973
Mu ma a nan muna taya mai martaba Sarki murnar cika shekaru 45, tare da fatan Allah Ya kara masa lafiya da nisan kwana. Allah Ya ja zamanin Sarki.
Kaduna StateHausa NewsNadin Sarauta
16 minutes ago 1542 views
An kama 'yar sanda da ta yi ta murde mazakutar wani makanike a caji ofis